b'\n_START_ARTICLE_\nP\xc4\x83durea sp\xc3\xa2nzura\xc8\x9bilor (film)\n_START_SECTION_\nProduc\xc8\x9bie\n_START_PARAGRAPH_\nProduc\xc8\x9bia a fost realizat\xc4\x83 \xc3\xaen anul 1964 de Studioul Cinematografic \xe2\x80\x9eBucure\xc8\x99ti\xe2\x80\x9d, studiou care func\xc8\x9biona deja \xc3\xaen noul Centru de Produc\xc8\x9bie Cinematografic construit la Buftea. A fost realizat de cunoscutul regizor Liviu Ciulei, acesta aleg\xc3\xa2nd \xc3\xaen rolul principal, a locotenentului Apostol Bologa, pe t\xc3\xa2narul (pe atunci) actor Victor Rebengiuc, rol care l-a consacrat pe acesta \xc3\xaen lumea cinematografului. \xc3\x8en film mai joac\xc4\x83, de asemenea, \xc3\xaensu\xc8\x99i regizorul (\xc3\xaen rolul lui Klapka) \xc8\x99i actri\xc8\x9ba Ana Sz\xc3\xa9les (\xc3\xaen rolul Ilonei). Este o produc\xc8\x9bie alb-negru.\n_START_SECTION_\nPrimire\n_START_PARAGRAPH_\nFilmul a fost foarte bine primit at\xc3\xa2t de critic\xc4\x83 c\xc3\xa2t \xc8\x99i de publicul rom\xc3\xa2nesc. Autorit\xc4\x83\xc8\x9bile comuniste ale timpului au fost mul\xc8\x9bumite c\xc4\x83 cinematografia noastr\xc4\x83 a reu\xc8\x99it s\xc4\x83 produc\xc4\x83 filme \xc3\xaen conformitate cu preceptele noii revolu\xc8\x9bii culturale. _NEWLINE_Dar, mai presus de toate, filmul scotea \xc3\xaen eviden\xc8\x9b\xc4\x83 capacitatea lui Ciulei de a g\xc3\xa2ndi \xc8\x99i \xc3\xaen termeni cinematografici, de a produce valori deosebite care puteau s\xc4\x83 fac\xc4\x83 fa\xc8\x9b\xc4\x83 exigen\xc8\x9belor circuitului interna\xc8\x9bional. _NEWLINE_P\xc4\x83durea sp\xc3\xa2nzura\xc8\x9bilor a reprezentat apogeul experien\xc8\x9bei regizorale filmice a lui Liviu Ciulei, dup\xc4\x83 ce acesta mai realizase \xc8\x99i alte filme ca regizor principal, a\xc8\x99a cum au fost, Erup\xc8\x9bia \xc8\x99i Valurile Dun\xc4\x83rii, respectiv \xc3\xaen calitate de regizor secund al lui Victor Iliu \xc3\xaen filmul Moara cu noroc. Experien\xc8\x9ba sa de arhitect, actor \xc8\x99i scenograf au c\xc3\xa2nt\xc4\x83rit desigur decisiv la rezultatul final. _NEWLINE_Prin acest film, Liviu Ciulei se define\xc8\x99te a fi un regizor care crede \xc3\xaen puterea imaginii. Alegerea decorurilor este semnificativ\xc4\x83 ca expresivitate, integr\xc3\xa2ndu-se firesc \xc3\xaen structurile naturale care definesc locuri unde are loc ac\xc8\x9biunea, punct\xc3\xa2nd-o. Nimic nu apare \xc3\xaent\xc3\xa2mpl\xc4\x83tor \xc3\xaen decorul ac\xc8\x9biunii filmului: stivele de co\xc8\x99ciuge, gr\xc4\x83mezile de scaune, vrafurile de bocanci, nenum\xc4\x83ratele obiecte din camera logodnicei, lucrurile aruncate anapoda din castel sau ciudata boal\xc4\x83 a p\xc4\x83durii, ar\xc4\x83turile uscate, lumina livid\xc4\x83 a \xc3\xaentinderilor. Toate aceste contribuie din plin la definirea ac\xc8\x9biunii ca una sumbr\xc4\x83, boln\xc4\x83vicioas\xc4\x83, tensionat\xc4\x83 \xc8\x99i lipsit\xc4\x83 de orice speran\xc8\x9b\xc4\x83, cea care era de fapt a r\xc4\x83zboiului \xc8\x99i care i-a cuprins \xc8\x99i pe participan\xc8\x9bii._NEWLINE_Acestea sunt cauzele pentru care filmul apare \xc3\xaen cinematografia rom\xc3\xa2neasc\xc4\x83 postbelic\xc4\x83 ca un fenomen deosebit, marc\xc3\xa2nd o deschidere spre nou, spre adev\xc4\x83rata crea\xc8\x9bie artistic\xc4\x83, care se ridic\xc4\x83 dincolo de orice concept politic. Filmul dep\xc4\x83\xc8\x99e\xc8\x99te total acea optic\xc4\x83 teatral\xc4\x83 a punerii \xc3\xaen scen\xc4\x83 a ac\xc8\x9biunii unui film aidoma unei piese de teatru, care este inerent\xc4\x83 oric\xc4\x83rei cinematografii la \xc3\xaenceputuri. De fapt, asta a fost realitatea anilor 1960, cinematografia rom\xc3\xa2neasc\xc4\x83 din acei ani era, \xc3\xaentr-un fel, la \xc3\xaenceputuri, scenari\xc8\x99tii, regizorii \xc8\x99i actorii fiind \xc3\xaen general oameni tineri, dar plini de entuziasm. Datorit\xc4\x83 personalit\xc4\x83\xc8\x9bii remarcabile a lui Liviu Ciulei, filmul rom\xc3\xa2nesc a f\xc4\x83cut un "salt cuatic" de anvergur\xc4\x83, concur\xc3\xa2nd nu numai romanul remarcabil a lui Liviu Rebreanu, dar \xc8\x99i stabilind un alt set de valori la care filmul rom\xc3\xa2nesc era perfect capabil de a ajunge. _NEWLINE_Prin P\xc4\x83durea sp\xc3\xa2nzura\xc8\x9bilor, filmul artistic rom\xc3\xa2nesc se face cunoscut \xc3\xaen lume. \xc3\x8en anul 1965, particip\xc3\xa2nd la la Festivalul Interna\xc8\x9bional al Filmului de la Cannes, Fran\xc8\x9ba, regizorul Liviu Ciulei a fost recompensat cu Premiul pentru regie.\n_START_SECTION_\nRemarci din presa de specialitate a vremii\n_START_PARAGRAPH_\n" ... perfect capabil s\xc4\x83 sus\xc8\x9bin\xc4\x83 confruntarea interna\xc8\x9bional\xc4\x83" (Ecaterina Oproiu - Revista Cinema, nr.4 din 1965)_NEWLINE_" ... fascinant \xc8\x99i aproape f\xc4\x83r\xc4\x83 cusur pe planul formelor, al elegan\xc8\x9bei \xc8\x99i a rafinamentului distilat \xc3\xaen imagini pe p\xc3\xa2nz\xc4\x83" (Florian Potra - 1968)'